ROZHODNUTIE KOMISIE
z 20. augusta 2007
o finančnom príspevku Spoločenstva na mimoriadne opatrenia zamerané na boj proti pseudomoru hydiny v Spojenom kráľovstve v roku 2006
[oznámené pod číslom K(2007) 3891]
(Iba anglické znenie je autentické)
(2007/568/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3 a článok 4 ods. 2,
keďže:
(1)
S cieľom prispieť k čo najrýchlejšej eradikácii pseudomoru hydiny má Komisia možnosť finančne sa podieľať na oprávnených výdavkoch, ktoré znáša členský štát, ako je stanovené v článku 4 ods. 2 rozhodnutia 90/424/EHS.
(2)
Vyplatenie finančnej pomoci Spoločenstva v rámci mimoriadnych opatrení na boj proti pseudomoru hydiny podlieha pravidlám určeným nariadením Komisie (ES) č. 349/2005 z 28. februára 2005 stanovujúcim pravidlá financovania zo Spoločenstva, ktoré je určené na mimoriadne opatrenia boja proti určitým chorobám zvierat, uvedeným v rozhodnutí Rady 90/424/EHS (2).
(3)
Ohniská pseudomoru hydiny sa v Spojenom kráľovstve vyskytli v roku 2006. Výskyt tejto choroby predstavuje vážne ohrozenie hospodárskych zvierat v Spoločenstve.
(4)
Dňa 11. apríla 2007 Spojené kráľovstvo predložilo posledný hrubý odhad nákladov vynaložených na eradikáciu choroby.
(5)
Orgány Spojeného kráľovstva v plnej miere splnili svoje technické a administratívne povinnosti stanovené v článku 3 rozhodnutia 90/424/EHS a v článku 6 nariadenia (ES) č. 349/2005.
(6)
Vyplatenie finančného príspevku Spoločenstva musí byť podmienené tým, že sa plánované opatrenia skutočne zrealizovali a že príslušné orgány poskytli Komisii všetky potrebné informácie v stanovených termínoch.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Finančný príspevok Spoločenstva
1. Spojené kráľovstvo môže získať finančný príspevok Spoločenstva na náklady, ktoré vznikli v roku 2006 pri prijímaní opatrení na boj proti pseudomoru hydiny.
2. Tento finančný príspevok predstavuje 50 % vzniknutých nákladov, ktoré sú oprávnené na financovanie zo strany Spoločenstva. Vypláca sa za podmienok stanovených v nariadení (ES) č. 349/2005.
Článok 2
Adresát
Toto rozhodnutie je určené Spojenému kráľovstvu Veľkej Británie a Severného Írska.
V Bruseli 20. augusta 2007